STATION - TÉR ÉS IDŐ VIDEÓKLIP
Elkészült a STATION első videóklipje Gögög Zita és Bono közreműködésével!

Budapest, 2004. július 20. -- Többéves tervezgetés és hetekig tartó munka után elkészült a STATION videoklipje. Az együttes 6 éves fennállása óta ez az első klip, mely ismertté teheti a zenekart. A tagok nem bíztak semmit sem a véletlenre, ezért olyan neves hírességeket kértek fel kisebb szereplésre, mint Görög Zita, vagy a U2 frontembere, Bono. Mivel a STATION a kezdetek óta rendszeresen tart U2 esteket szerte az országban, az utóbbi szereplőválasztás talán nem is meglepő a zenekar rajongótáborának.

A videoklipet a zenekar basszusgitárosa, LeMon rendezte, mellyel egy régi forgatókönyve került megvalósításra. A klip George Méliés francia rendező (1861-1938) egyik rövidfilmjének újragondolása, ahol a főszereplő, mint ördögi albérlő, egyetlen bőröndből bebútoroz egy üres szobát. A STATION klipjében az albérlő (Köves Krisztián Károly) próbateremmé alakítja át a kiadó szobát, és bőröndjéből a zenekart varázsolja elő. Az főbérlő asszony (Görög Zita) azonban nem tűri a hangzavart, ezért elzavarja az albérlőt. A főhős kénytelen összepakolni, és hogy fel ne ismerjék, alakot vált, és igazi külsejével (Bono) hagyja el a szobát.

A dal, melyhez a klip készült, egy régebbi STATION szerzemény, címe: „Tér és idő”. Keleties hangulata vonzza a misztikus képi világot, ezért is esett a választás ennek a forgatókönyvnek a megvalósítására. Görög Zita örömmel vállalta el a szerepet, és a forgatás alatt rendkívül sokat segített a stábnak. Bonóval már évek óta próbálkozik a zenekar felvenni a kapcsolatot. Ebben sokat segített az az esemény, amikor a U2 énekese egy koncerten a közönségből felhúzta a színpadra LeMont, akivel duettet énekelt. Egy évre rá újra találkoztak Dublinban, majd végül 2004 májusában sikerült lencsevégre kapni a sztárt. A legutóbbi találkozáson azonban már ott volt az egész U2, a STATION zenekar és baráti társasága is, melyről egy kis útifilm is készült, mely megtekinthető a zenekar honlapján (http://station.pcdome.hu). Szóba került egy esetleges magyarországi U2 koncert is, ahol ha a U2-n múlik, a STATION lesz az előzenekar.

telefon: 06/20-9780832
            06/20-3309696
e-mail: station@pcdome.hu